7 personer er bekreftet døde

15 personer er meldt skadet



Alle vinduene i regjeringskvartalet er knust



Alle veier mot Oslo sentrum er sperret

Bekreftet at det er en terroraksjon



Politiet bekrefter nå at 7 er døde. Flere er funnet døde på innsiden av Regjeringskvartalet, men de vil ikke bekrefte hvor mange det er snakk om.

Det er nå klart at det er en sammenheng mellom eksplosjonene i Oslo sentrum og drapene på Utøya, melder politiet.

Skadde har blitt fraktet vekk fra området i leddbusser. Det er snakk om minst 10 alvorlig skadde.

Det foreligger ingen teorier om hvem som står bak terroraksjonen.

Politiet oppfordrer alle til å komme seg bort fra Oslo sentrum, og å unngå store folkemengder.

Minst 15 skadd

Siste meldnig fra NTB sier at 15 er rapportert skadet. NRKs reporter på Ullevål sykehus melder at 10 personer er innlagt med alvorlige skader. Flere er operert for alvorlige skader på indre organer. Det skal også være snakk om bruddskader, sårskader og hodeskader.

Ifølge overlege for traumatologi ved Ullevål sykehus, Pål Aksel Næss, regner de med at de verst skadde allerede har ankommet sykehuset.

– Så langt ser det ut som om ingen skal være i livsfare av de ti som har kommet inn, sier Næss.

De som er lettere skadd er sendt til legevakta.

FØLG SISTE NYTT I NRKs DIREKTEOPPDATERING HER:

Innholdet som skulle vises her støttes dessverre ikke lenger.

Ifølge Dagbladet sier politiet at det er snakk om et angrep rettet mot olje- og energidepartementet. Bomben skal ha gått av mellom Statsministerens kontor og departementet.

NRK.no har snakket med olje- og energiminister Ola Borten Moe. Han har det bra, men vet ikke hvordan det går med kollegene i departementet.

Jens Stoltenberg var ikke i bygningen under eksplosjonen. Han er i sikkerhet, og jobber nå med å følge situasjonen tett. Dette opplyser Statsministerens kontor.

Stoltenberg følger kriseberedskapen

Stoltenberg vil ikke spekulere i årsakene til angrepet. Foto: Junge, Heiko / SCANPIX

Statsminister Jens Stoltenberg uttrykker medfølelse overfor de pårørende til terrorangrepet.

– Mine tanker og omsorg går mot de som er rammet av denne eksplosjonen.

Han opplyser til NRK at alle statsrådene er uskadd og i sikkerhet. Han har nå løpende kontakt med regjeringens kriseråd og vi følger opp alle fagmyndigheter.

Statsministeren vil foreløpig ikke spekulere om årsakene til terrorangrepet.

– Jeg vil ikke spekulere i om terroranslaget kan knyttes til Norges engasjement i Libya.

Nato-sjef Anders Fogh Rasmussen fordømmer angrepet. Foto: MORTEN JUHL / AP

Generalsekretær i Nato, Anders Fogh Rasmussen beskriver terroraaksjonen mot Norge som avskyelige voldshandlinger.

– På vegne av Nato fordømmer jeg angrepene på det aller sterkeste.

– Vår solidaritet med Norge består. Nato-landene står forent i kampen mot disse voldshandlingene, sier Rasmussen ifølge AFP.

Kan være flere bomber

Politiet mistenker at det fortsatt er bomber som er udetonerte. De søker med bombegrupper i Regjeringskvartalet og i Oslo sentrum.

NRK.no vet ikke noe mer om omstendighetene rundt disse bombene.

I Akersgata står mange folk og ser mot et ødelagt regjeringskvartal. Glass og dører er blåst vekk. Politi og brannvesen leter etter skadde i området.

Oslo sentrum er sperret av helt ned til Storgata.

– Trodde det var et jordskjelv

– Heile bygget rista. Vi trodde det var et jordskjelv, sier NRK-journalist Ingunn Andersen som befant seg i nærheten.

– Jeg ser at det er blåst ut vinduer i VG-bygget og vinduene i regjeringskvartalet. Det ligger folk på gata som blør. Det er glass over alt. Det er helt kaos her. Vinduet er blåst ut av alle nærliggende bygninger.

Alle vinduer i regjeringsbygget er knust. Det skal stige svart røyk opp av bygninger. Det skal også være blåst ut vinduer oppover Ullevålsveien nesten opp til Akersbakken

NRK-journalist Gunnar Bøthun sier at politiet jager folk vekk fra Grensen. Det er mer enn 1000 mennesker som blir jaget bort. Politiet er agressive og sier det er farlig å være her.

– Folk er i sjokk

NRK.nos reporter på stedet, Ingunn Andersen, har snakket med et vitne til selve eksplosjonen. Mannen satt inne i VG-huset, som ligger rett ved regjeringskvartalet.

– Han fortalte meg at han hørte et enormt høyt smell, og rutene på VG-huset ble smadret. Han så en flammesøyle som stod opp fra regjeringskvartalet, og den gikk fire-fem etasjer opp i lufta.

Andersen sier også at de menneskene hun nå ser rundt seg, er sterkt preget av hendelsen.

– Folk er i sjokk, de forstår ikke hva som har skjedd.

May Liss Waage jobber i Felleskjøpet som ligger i Akersgata 45.

– Jeg var i Akersgata 45 i fjerde etasje. Vi satt og jobbet, og plutselig så kom det et smell, og vi så at vinduene på andre siden av gaten bulet utover. Vi så nedover gaten og så at det lå knuste vinduer over alt. Vi tror det vart i Finansdepartementet.

Smellet skal ha blitt hørt helt fra Nesodden. Vitner forteller også til NRK at de kan se flammer og røyk fra bygg i Grubbegata.

VG-redaktør sjokkert

Ansvarlig redaktør i VG, Torry Pedersen er sjokkert over det som har skjedd.

– Jeg er på ferie, men jeg har hørt om eksplosjonen og driver nå å ringer medarbeidere i bygget som er på jobb, sier Pedersen til NRK.no.

– Jeg vil ikke kommentere saken før jeg har fått mer klarhet i hva som har skjedd, sier Pedersen

Svensk politi i beredskap

Svensk politi er i beredskap, men kontrollerer foreløpig ikke grensepasseringer på Svinesund.

Pressetalsmann Bjørn Blixter i politiet i Vestre Götaland sier at de følger situasjonen nøye minutt for minutt.

– Vi er foreløpig bare i beredskap og kontrollerer ikke grensepasseringer på Svinesund ennå. Men vi er i fortløpende kontakt med norsk politi og vurderer situasjonen, sier Blixter.

Blixter sier at svensk politi er preget av det som skjer på norsk side av grensen.

– Det kommer jo veldig nært oss så vi føler oss involvert her. Det er veldig trist å se at også folk har omkommet - og våre tanker går jo her til pårørende, sier Blixter til NRK.no.

NSB: – togene går som normalt

Til tross for meldinger om at Oslo S er stengt - går alt som normalt ifølge kommunikasjonssjef Åge-Christoffer Lundeby i NSB.

– NTB sendte ut en melding om problemer på Oslo S, men det stemmer altså ikke. Enkelte butikker har vi fått melding om er stengt på Oslo S, men alle tog går altså som normalt, sier Lundeby.

NRK.no følger saken.

Slik så det ut i VG-bygningen etter eksplosjonen. Foto: Ingunn Andersen / NRK



